Transport Malta se tkun qiegħda taċċetta testijiet tal-VRT li jsiru f’pajjiżi tal-Unjoni Ewropea fuq karozzi użati. L-awtorità ħabbret fi stqarrija li mill-bidu ta’ Lulju, se tkun qiegħda taċċetta wkoll ċertifikat tal-VRT li juru l-aħħar qari fuq l-odometer. Żiedet tgħid li l-validità ta’ ċertifikat tal-VRT fil-biċċa l-kbira huwa ddeterminat mad-data tal-iskadenza li tkun stampata fuq l-istess ċertifikat. F’dan ir-rigward, kull min iġib vettura f’Malta minn pajjiż membru tal-Unjoni Ewropea, irid jippreżenta certifikat validu oriġinali tal-VRT u maħruġ mill-Istat Membru u juri l-aħħar qari fuq odometer minn entità approvata. Irid jippreżenta wkoll ċertifikat validu tal-odometer maħruġ minn entitajiet fir-Renju Unit u fil-Belġju. L-awtorità żiedet tgħid li xorta waħda se tkun qed iżżomm id-dritt li tivverifika l-awtentiċità tad-dokumenti ppreżentati.